**Ռոման Հասանի Ամոյան** (սեպտեմբերի 3, 1983(1983-09-03), Երևան, Հայկական ԽՍՀ, ԽՍՀՄ), ազգությամբ եզդի հայաստանցի նախկին ըմբշամարտիկ, Հայաստանի սպորտի վաստակավոր վարպետ (2009)։ Եվրոպայի առաջնությունների կրկնակի չեմպիոն (2006, 2011), աշխարհի առաջնությունների եռակի մեդալակիր (2009, 2010, 2013), Պեկինի Ամառային օլիմպիական խաղերի բրոնզե մեդալակիր մինչև 55 կգ քաշայինների հունահռոմեական ըմբշամարտում։ 2011 թվականին ընտրվել է Հայաստանի լավագույն մարզիկ։

Կենսագրություն
--------------

Ռոման Ամոյանը ծնվել է 1983 թվականի սեպտեմբերի 3-ին Երևանում, եզդիների ընտանիքում։ Հունահռոմեական ըմբշամարտով զբաղվել սկսել է տասը տարեկան հասակում Հարություն Խաչատրյանի գլխավորությամբ։ 2001 թվականին դարձել է աշխարհի երիտասարդական առաջնության, 2002 թվականին՝ Եվրոպայի երիտասարդական առաջնության հաղթող։

2003 թվականին Ռոման Ամոյանը նվաճել է արծաթե մեդալ Բելգրադում անցկացվող Եվրոպայի առաջնությունում։ 2005 և 2008 թվականների Եվրոպայի առաջնություններում նա նույնպես արժանացել է արծաթե մեդալների, իսկ 2006 թվականին դարձել է Եվրոպայի չեմպիոն։

2008 թվականին Ռոման Ամոյանը նվաճել է բրոնզե մեդալ Պեկինում անցկացվող Ամառային օլիմպիական խաղերում։ Հաղթելով Ղազախստանի ներկայացուցիչ Ասետ Իմանբաևին և Վրաստանի ներկայացուցիչ Լաշա Գոգիտաձեին՝ Ռոման Ամոյանը կիսաեզրափակչում զիջել է ադրբեջանցի Ռովշան Բայրամովին։ Բրոնզե մեդալի համար կայացած մարտում Ամոյանը վստահ հաղթանակ է տարել Կուբան ներկայացնող Յագնիեր Էռնանդեսի նկատմամբ։ Ամոյանի նվաճած մեդալը դարձել է հայ ըմբշամարտիկների նվաճած առաջին օլիմպիական մեդալը վերջին 16 տարիների ընթացքում։

2009 թվականին Ռոման Ամոյանը դարձել է աշխարհի առաջնության արծաթե, իսկ 2010 թվականին՝ բրոնզե մեդալակիր։ 2011 թվականին Ռոման Ամոյանը Եվրոպայի առաջնությունում ստացել է գլխի ծանր վնասվածք, սակայն արյունոտ վիրակապով շարունակել է մարտը և երկրորդ անգամ դարձել Եվրոպայի չեմպիոն։ Նույն թվականին նա ընտրվել է Հայաստանի տարվա մարզիկ։

Ռոման Ամոյանը չի կարողացել որակավորվել 2012 թվականի Ամառային օլիմպիական խաղերին մասնակցելու համար։ 2013 թվականի աշխարհի առաջնությունում նա նվաճել է բրոնզե, իսկ 2016 թվականի Եվրոպայի առաջնությունում՝ արծաթե մեդալներ։

Անձնական կյանք
--------------

Ռոման Ամոյանի (աջից) և ըմբշամարտի աշխարհի առաջնության հաղթող Մալխաս Ամոյանի (ձախից) համատեղ մարզումը Հրազդանի ձորի բացօթյա մարզահրապարակում
Ռոման Ամոյանն ամուսնացած է։ Կինը բժիշկ է։ Նրանք ունեն դուստր։

Մրցանակներ
----------

| Օլիմպիական խաղեր |
| --- |
| Պեկին 2008 | բրոնզ |
| Աշխարհի առաջնություններ |
| Հերնինգ 2009 | արծաթ |
| Մոսկվա 2010 | բրոնզ |
| Բուդապեշտ 2013 | բրոնզ |
| Եվրոպայի առաջնություններ |
| Բելգրադ 2003 | արծաթ |
| Վառնա 200 | արծաթ |
| Մոսկվա 2006 | ոսկի |
| Տամպերե 2008 | արծաթ |
| Դորտմունդ 2011 | ոսկի |
| Ռիգա 2016 | արծաթ |

Ծանոթագրություններ
------------------

1. ↑  Athletes and coaches entitled Armenia's masters of sports
2. ↑  Роман Амоян — спортсмен года в Армении Արխիվացված 2015-05-28 Wayback Machine
3. ↑  «ARMENIANS in OLYMPICS 2008 (Fall 2008)». thearmenianchronicles.blogspot.com. Վերցված է 2013 թ․ հունվարի 11-ին.
4. ↑  «Greco-Roman Wrestler Roman Amoyan Voted Armenia's Athlete of the Year». massispost.com. Վերցված է 2013 թ․ հունվարի 11-ին.
5. ↑  «Հայաստանի լավագույն մարզիկը չի մասնակցի օլիմպիական խաղերին». www.slaq.am. Արխիվացված է օրիգինալից 2012 թ․ մայիսի 26-ին. Վերցված է 2013 թ․ հունվարի 11-ին.
6. ↑  «Ռոման Ամոյան. Ըմբշամարտը, ծանրամարտը, ձյուդոն, բռնցքամարտը վայել չեն հայ կնոջը». sport.news.am. Վերցված է 2013 թ․ մարտի 14-ին.

Արտաքին հղումներ
----------------

* Այս մեդալն ինձ վստահություն տվեց վարկանիշային մրցաշարերից առաջ. Ռոման Ամոյան
* Ռոման Ամոյան – օլիմպիական վիճակագրությունը *Sports-Reference.com* կայքում (անգլ.)

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Ռոման Ամոյան» հոդվածին։ |

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | Միասնական պայքարի աշխարհ |

 |